Jeremaia
Chapter 3
"Sa kainaki, 'Kevaka e dua na tagane sa biuta na watina, ka sa lako tani vua, ka sa yaco me nona na tagane tani, me na lesu tale beka vua o koya na tagane? Ena sega beka ni sa dukadukali sara vakalevu na vanua o ya?' Ia o sa veimoceri kei ira e lewe vuqa o sa domona; Ia oqo mo lesu ga mai vei Au," sa tukuna o Jiova.
2 "Mo tacake ka rai ki na veiyasana cecere sa lala, ka raica, se dua na tikina dou a sega ni veimoceri kina? E na gau-ni-sala o a waraki ira me vaka na kai Arepea mai na veikau; Ia o sa vakadukadukalitaka na vanua e na nomu dautagane kei na nomu ca.
3 Sa bureitaki kina na uca, ka sa sega kina na uca taumuri. Ia na yadremu sa vaka na yadrena na yalewa dautagane; o sa bese ni madua.
4 O na sega beka ni tagici Au me tekivu mai na siga oqo, ka vaka, 'Na Tamaqu, sai Kemuni sa tuberi au ni'u a gone?
5 Ena waqa tiko beka na Nona cudru ka sega ni mudu? Ena maroroya tu beka o Koya me yacova nai otioti?' Raica, o sa vosataka ka cakava talega na ka ca, me vaka o sa rawata." Na Kaci Ki Na Veivutuni
6 A sa tukuna vei au o Jiova e na gauna i Josaia na tui, "O sa raica li na ka sa cakava o Isireli na dauvuki? Sa lako o koya ki na ulu-ni-vanua kecega kei na ruku ni kau bulabula kecega, ka sa ia kina na dautagane.
7 "Ka'u a tukuna, ni sa cakava oti na ka kecega oqori, 'Mo lesu mai vei Au.' Ia sa sega ni lesu mai. Ka sa raica o Juta na tacina daulawaki.
8 "Au sa qai raica na veika oqo ni o Isireli na dauvuki sa cakava na veidauci, Au a biuti koya tani ka solia vua na i vola ni veibiu; Ia sa sega ni rere kina na tacina daulawaki o Juta, ia sa lako o koya ka ia talega na dautagane.
9 "A sa yaco, e na vuku ni sa vakailoa na nona dautagane, sa vakadukadukalitaka kina na vanua, ka sa ia na dautagane kei na vatu kei na kau.
10 "Ia e na ka kece talega oqo sa sega ni lesu kina vei Au na tacina daulawaki o Juta e na vu ni yalona, ia sa ka vakailasu ga," sa tukuna o Jiova.
11 A sa tukuna vei au o Jiova, "Sa vakatakila o Isireli na dauvuki ni sa yalododonu cake vei Juta na daulawaki.
12 "Mo la'ki tukuna na vosa oqo vaka ki na vualiku, ka vaka, 'Dou lesu mai, na Isireli sa dauvuki,' sa tukuna o Jiova; 'Au na qai sega ni vakatauca na Noqu cudru vei kemudou. Ni'u sa yalololoma,' sa tukuna o Jiova; 'Au na sega ni cudru tikoga me sega ni mudu.
13 Mo vakatusa ga na nomu caka cala, ni o sa talaidredre kina vei Jiova na nomu Kalou, ka sa veibiuyaka na nomu dodomo vei ira na kalou tani e na ruku ni kau bulabula kecega, ka dou a sega ni vakarorogo ki na Domoqu,' sa tukuna o Jiova.
14 "Dou lesu mai, na gone dauvuki," sa tukuna o Jiova; "Ni'u sa veiwatini kei kemudou. Au na qai kauti kemudou, e dua mai na dua na koro, ka rua mai na dua vuvale, Ka'u na kauti kemudou mai ki Saioni.
15 "Au na solia vei kemudou nai vakatawa sa vinaka ki na Yaloqu, era na vakani kemudou ena kila ka kei na yalomatua.
16 "Ia ena yaco, ni dou sa vakaluveni ka tubu me lewe levu e na vanua e na gauna o ya," sa tukuna o Jiova, "Ni ra na sega ni tukuna tale, 'Na kato ni veiyalayalati i Jiova.' Ena sega tale ni lako mai na nodra vakasama, se mera nanuma tale, se ra sikova tale, se me na caka tale.
17 "E na gauna o ya era na vakatokai Jerusalemi mei Tikotiko Vakaturaga i Jiova, ka ra na soqoni vata kina na lewe ni veimatanitu kecega, ki na Yaca i Jiova, ki Jerusalemi. Era na sega ni muria tale na lewa ca ni yalodra.
18 "E na gauna o ya e rau na lako vata na mataqali i Juta kei na mataqali i Isireli, ka ra na lako vata mai na vanua mai na vualiku ki na vanua Au a solia vei ira na nomudou qase me ra taukena.
19 "Ia Au a tukuna, 'Au na vakatikori iko vata vakaevei kei ira na luvequ, ka solia vei iko na vanua sa vinakati sara, na nodra i votavota vinaka na lewe vuqa ni veimatanitu?' "Ka'u a vaka: 'O na kacivi Au, "Kemuni na Tamaqu," ka o na sega ni vuki tani vei Au.'
20 E dina, me vaka na yalewa sa biuta tani vakaca na watina, dou sa biuti Au vakaca vaka talega kina, oi kemudou na mataqali i Isireli," sa tukuna o Jiova.
21 E dua na domo sa rogo e na veiyasana cecere, na nodra tagi kei na nodra vakamamasu na Isireli: ni ra sa vakavevetaka na nodra sala, ka ra sa guilecavi Jiova na nodra Kalou.
22 "Dou lesu mai, na gone sa dauvuki, Ka'u na buluta na nomudou dauvuki." "Mo ni raica, keimami sa lako mai vei kemuni; ni sai kemuni o Jiova na neimami Kalou.
23 E dina sa ka lasu na veiyasana cecere, na ulunivanua e vuqa; e dina sa mai vei Jiova na neimami Kalou na neimami bula na Isireli.
24 Ia na veivakamaduataki sa kania na nodra oca na neimami qase mai na gauna keimami a cauravou kina—kei na nodra qele ni sipi kei na nodra qele ni bulumakau, na luvedra tagane kei na luvedra yalewa.
25 Keimami sa tiko sobu e na neimami madua, ka sa luvuci keimami na kidroa: ni keimami sai valavala ca vei Jiova na neimami Kalou, Oi keimami kei ira na neimami qase, mai na gauna keimami a cauravou kina ka yacova na siga oqo, ka sega ni vakarorogo ki na domo i Jiova na neimami Kalou."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn